Orgoványi_Anikó - Költögető
Címkék » Orgoványi_Anikó
2017.03.03. 09:01 - Hmari
Címkék: színek Orgoványi Anikó
rajz: Galambos Eszter 1.o. Gyöngyöstarjáni Rajzműhely
Piros vagyok, mint a bohóc orra,
pirosságom ráül a csipkebogyóra,
pipacsként piroslok az árokparton,
piros virág vagyok a gyerekrajzon.
Kék vagyok, a nyári ég színe,
mélykék, mint a tenger feneke,
búzavirág kékje a ringó mezőben,
kék csillag a gyermekek szemében.
Sárga vagyok, mint a Nap,
sárgára festem az aranyat,
sárgán fénylek a kerek holdban,
sárgán ragyogok a napraforgóban.
Zöld vagyok, mint levelibéka,
zöld, mint erdő mélyén puha moha,
zöldként én vagyok - vajon hiszed-e? -
kéknek és sárgának gyereke!
2014.12.27. 12:27 - Hmari
Címkék: újév hónapok Orgoványi Anikó
Orgoványi Anikó: ARANYTOLLÚ ÉVMADÁR
Minden évben eljön hozzánk,
az Aranytollú Évmadár!
Tizenkét kis fiókája
tipegve nyomában jár.
Libabőrös január,
bice-bóca február,
tollászkodó március,
kendermagos április,
selyemtollú május,
ezüstlábú június,
aranyszárnyú július,
csillagszemű augusztus,
holdfényfarkú szeptember,
tűztarajú október,
ködkaparó november,
kopasznyakú december.
Esztendőre mind felnőtt,
fészket raktak, ötvenkettőt,
s láss ekkora örömöt,
fiókák csipognak bennük,
épp háromszázhatvanöt!
rajz: Király Bernadett 4.o., Gyöngyöstarjáni Rajzműhely
Orgoványi Anikó: SZERETED AZ ÁLLATOT?
Neked is van állatod?
Kutyád, macskád,
tengerimalacod?
Kedvencedet
eleget eteted, itatod?
Becézgeted, dédelgeted?
Kap-e elég szeretetet?
Szereted-e az állatot
akkor is, ha szabad,
s nem birtokolhatod?
Ha kedvére mászik, szalad,
repül, s előled talán
messzire menekül?
Szereted-e a szabadságot?
A végtelen eget, földet,
a nagyvilágot?
Szereted-e, ha az állatot
szabadnak látod?
Együtt érzel-e vele a szívedben?
Tudsz-e szárnyalni a fellegekben?
Kíváncsiskodott a Hold
megnyúlott az álla,
beleskelt az ablakokon,
mi fő vacsorára.
Elleste a receptet,
serénykedett ő is,
csillagporból főzött levest,
kőgombócot, prézlist.
Mind megette amit főzött,
nem is hagyott másnak,
ezért egyre gömbölyödött,
így indult hízásnak.
Mikor meglátta magát
lenn a víztükörben,
rögvest elhatározta,
le fog fogyni szépen.
Úgy lefogyott,
majd elfogyott,
megéhezett,
főzni kezdett,
mindent befalt,
mit csak meglelt,
meg is hízott,
s kezdhette elölről
2014.03.24. 08:31 - Hmari
Címkék: csillagászat fekete lyuk Orgoványi Anikó
A fekete lyuk nem tréfál,
mint kisgömböc,
minden elérhetőt
magába tukmál.
túlpöffeszkedett,
majd magába roskadt,
vonzerejét
megsokszorozta,
s minden követőjét
bekanalazta.
Vajon ez nálam miért nem működik?
Ha magamba roskadok,
nem jönnek,
hanem elmaradnak
a „Tetszik”-ek, és
a „Megosztás”-ok.
2014.03.20. 09:59 - Hmari
Címkék: víz Orgoványi Anikó
Orgoványi Anikó: KÉK KÖNNYCSEPP
Kék könnycsepp
a Nap bűvkörében,
megbabonázott üveggolyó,
se veled – se nélküled
égi bújócska
hol pára, olykor jég, néha hó.
Égből fakadt könnyed
zuhataga áztatja sorsom,
mosom a világ bűneit,
egyre csak mosom.
Szentvíz vagy szennyvíz,
áldás vagy átok,
életbölcső vagy hullámsír?
– átjáró világok.
Ágnes asszonyként
rendületlenül mosom,
ó, szent víz,
tisztulásodért
feláldoztattatom!
2014.01.24. 16:01 - Hmari
Címkék: állatok ló Orgoványi Anikó
Egy icipici paci
baktat a faramuci
kockakövön.
Négy pici patapatkó
koccan a csiszi-csuszi
kőrögökön.
Egy pici paciláb,
két pici paciláb,
három pici paciláb,
négy pici paciláb
csúszik, merre lát.
Bezzeg a határban,
nekilódul bátran,
vágtat a szélben,
erdőkön, mezőkön,
hömpölygő felhőkön.
2014.01.16. 14:56 - Hmari
Címkék: égtájak Orgoványi Anikó
2014.01.13. 13:21 - Hmari
Címkék: csillagászat égitestek Orgoványi Anikó
Vérnarancs a Nap az égen,
citromkarika a Hold,
az ég gyümölcskosarában
hunyorogva mosolyognak
szőlőszemnyi csillagok.
Mogyoró a Merkúr,
gesztenye a Vénusz,
zamatos alma a Föld,
kemény dió a Mars,
a Jupiter őszibarack,
kajszi a Szaturnusz,
ringló az Uránusz,
kékszilva a Neptunusz,
a Plútó meg oly picike,
mint egy földimogyoró szeme,
és ha jön egy üstökös,
az egész gyümölcskosarat
harmatjával hinti be.